Frank Aaen (EL), 2014-05-20:
Troværdighed og erkendelse af eget ansvar er en meget vigtig del i dansk politik.
Det er ikke lige det, vi ser allerstærkest i dag, vil jeg godt sige, og derfor et spørgsmål: Er det ikke korrekt, at planen for nedskæring af antallet af ansatte i SKAT, herunder toldvæsenet, blev vedtaget i VK-regeringens tid med støtte fra Dansk Folkeparti?
Hvis hr. Peter Skaarup er uenig i det, synes jeg, det skal siges meget stærkt i det afsluttende indlæg.
Der er ingen tvivl om, at det blev vedtaget af Dansk Folkeparti, Venstre og De Konservative.
Og det, vi ser i dag, er, at de ikke har så mange ansatte i f.eks. toldkontrollen, og dem mangler vi.
Er det ikke også korrekt, at efterlønnen i al væsentlighed blev fjernet med Dansk Folkepartis hjælp, fordi de fik tre grænsebomme ved grænsen til Tyskland?
Det er jo helt okay.
Det kan være, at jeg husker forkert, men jeg tror desværre, at det er rigtigt.
Det kunne jo så rejse det spørgsmål, hvis der skulle komme en ny regering – det håber jeg ikke – hvad der skal betales til den nye regering for at få nogle grænsebomme genopstillet, for jeg går ud fra, at det, der er meningen med det her forslag, er, at de grænsebomme, der blev fjernet, skal genopstilles.
Hvad er så prisen, der kan afkræves af den mulige nye regering?
Det synes jeg også ville være godt at få at vide, for jeg synes, at efterlønnen – undskyld, jeg var ved at sige noget forkert – trods alt var en voldsom pris for ingenting, vil jeg sige.
Det er jo den næste.
Altså, at tro, at grænsebomme kan hjælpe noget som helst på problemet med grænseoverskridende kriminalitet, er jo latterligt.
Det kan godt være, at man kan få hejst Dannebrog, men der er jo ikke en eneste tyv i verden, der kunne drømme om at køre hen til en grænsebom og sige: Nåh ja, jeg har forresten lige nogle cykler her, og hvad jeg ellers har stjålet.
Det er jo latterligt, fuldstændig latterligt.
Det, der mangler, er jo flere toldere.
Det er jo flere ansatte i SKAT.
Det er ude i Kastrup Lufthavn.
Det kan også godt være, at det er nede ved grænsen og baglandet.
Det er også noget underligt noget, at det er EU, der bestemmer, om vi må indrette vores grænsekontrol på den ene måde eller på den anden måde.
Jeg synes jo, at vi skulle have lov til at gøre det, som vi gerne vil, og på den måde, der er mest effektiv.
Så har vi så desværre fået nogle EU-regler, der gør det sværere, og nogle Schengenregler, der gør det svært.
Men det, der mangler, er jo mennesker, der kan kontrollere det og sørge for, at den grænseoverskridende kriminalitet bliver stoppet, så vidt som overhovedet muligt.
Og det kan man jo ikke gøre ved at lave lidt fysisk kontrol lige nede ved Padborg.
Det handler dels om deres eget ansvar for, at der er skåret ned i mandskabet, dels om deres eget ansvar for, at de hellere vil have en ideologisk markering med Dannebrog end en effektiv indsats.
Det synes jeg virkelig, og derfor er jeg da sådan set glad for debatten i dag.
Jeg synes, det er rigtig godt.
Hvis nogen er i tvivl efter det, jeg har sagt her, så går Enhedslisten ind for, at der bliver ansat flere i SKAT og toldvæsenet til at kontrollere, for vi er fuldstændig enige i, at der ved grænseoverskridende kriminalitet – det er så måske lidt mere end det at stjæle cykler, og hvad ved jeg – er brug for en større indsats.
Vi har diskuteret det med regeringen i flere omgange, når vi har været i nærheden af finanslovsaftalerne, om man måske ikke skulle ansætte flere i SKAT, for vi er sikre på, at det ville være en overskudsforretning.
Det er da en meget bedre debat end en debat om grænsebomme.